**Irányelvek a vegyes oktatáshoz a Szegedi Tudományegyetemen**

**a 2020/2021. tanév őszi félévében**

Felkészülve a lehetséges jövőbeli korlátozó intézkedésekre, a 2020. július 20-án küldött levelemben három lehetséges modellt javasoltunk kollégáimmal a 2020/2021-es tanév őszi félévében az oktatás megkezdésére. Figyelemmel a járványhelyzet alakulására, szükségesnek tartjuk, hogy a továbbiakban fokozott figyelmet fordítsunk a javaslat szerinti „B verziónak”, vagyis a vegyes oktatásnak. **A vegyes oktatás megvalósulása esetén, az egyetemi oktatás zavartalan folytatása érdekében az alábbi szempontok és irányelvek kidolgozásával kívánjuk segíteni az oktató kollégákat. Célunk az, hogy az oktatóink elé kiszámítható keretrendszert állítsunk, és segítsük őket a következő tanév őszi félévére való felkészülésben.**

Kérjük, hogy rendezőelvként vegyék figyelembe, hogy amennyiben a vegyes oktatás valósul meg, akkor az előadások online módon, a gyakorlatok fizikai jelenléti formában történő megtartása preferált minden szakon, képzési szinten és munkarendben. Ezzel összefüggésben, felhívjuk figyelmüket arra, hogy – eltérően a tavaszi félévtől – vegyes oktatás esetén a hallgatóknak a gyakorlati órákon való fizikai jelenléte és azzal járó utazás miatt biztosítani kell az online előadások eredeti időpontban történő, ütközésmentes szervezését.

**I. Előadások**

*Órarend*

Az online előadások tervezésekor legyenek arra figyelemmel, hogy azokat az órarendben meghirdetett időpontban kell megtartani, **az online oktatási rendre való átállás pedig nem járhat a fizikai jelenléthez tervezett órarend módosításával.**

Az online órák tartásakor is érvényesíteni kell azt a szabályt, hogy az órák 45 percesek. **Biztosítani kell azt a lehetőséget, hogy a hallgató a fizikai jelenléttel megvalósuló, illetve online egymást követően tartott órákon is részt tudjon venni.** Ezen cél elérése érdekében a hallgató az online előadásokhoz való csatlakozásra felhasználhatja akár az egyetem nyilvános informatikai infrastruktúráját (wifi, TIK) is.

*A tananyag hozzáférhetősége*

**Fontos, hogy az online előadások anyaga hozzáférhető legyen a hallgatók számára olyan formában, hogy abból a számonkérésre maximálisan fel tudjanak készülni.**

Figyelemmel a kari és tantárgyi sajátosságokra is, a tananyag hozzáférhetővé tételére alkalmazott megoldások az oktató (a dékán) döntésén alapulnak. Az oktatói tevékenységet megkönnyítendő, **javasoljuk különösen a rögzített óra,[[1]](#footnote-1) az előre rögzített óra, az elektronikus tananyag vagy a hangalámondásos elektronikus tananyag alkalmazását azzal, hogy bármely egyéb, az oktató** (a dékán) **döntése szerinti megoldás is alkalmazható**, amennyiben az a hallgatók felkészülését segíti.

*A tanórák*

A meghirdetett időpontban az előadás kétféle módon valósulhat meg:

* *szinkron módon*, amikor az oktató valós időben tartja az előadást online eszközökkel, amelyek lehetővé teszik a fizikai jelenléthez hasonló hallgatói visszajelzéseket (szinkron módon megtartott előadásnak minősül az is, ha az előre kiadott anyaghoz kapcsolódóan az oktató az óra időpontjában online konzultációt tart);
* *aszinkron módon*, amikor az előadás ugyan a hallgatók számára a meghirdetett időpontban érhető el, de az oktató valós időben nincs online módon sem jelen, a hallgatók számára a szokásos visszajelzési lehetőség nem érhető el. Aszinkronnak minősül az előre felvett előadás lejátszása, vagy más jellegű online tananyag elérése.

A hallgatói felkészülést elősegítendő, abban az esetben, ha aszinkron előadás kerül meghirdetésre, javasolt, hogy az oktató hetente egy napon online konzultációs lehetőséget biztosítson a hallgatóknak.

Az online konzultációs lehetőség megfelelő alternatívája lehet például az előadáshoz kapcsolódó gyakorlat is.

*Kislétszámú előadások*

**A 30 főt meg nem haladó létszámú előadások fizikai jelenléti formában is megtarthatók**, ugyanakkor az alábbi szabályokra fokozott figyelemmel kell lenni, amennyiben ennél a mindenkori járványügyi előírások nem szigorúbbak:

* az előadás során a hallgatók orrot és szájat eltakaró maszkot viseljenek, továbbá
* a jelenlévő hallgatók legalább 1,5 méter távolságra üljenek egymástól. Amennyiben a terem mérete ezt nem teszi lehetővé, akkor **az aktuális járványügyi előírások függvényében** felmerülhet, hogy a 1,5 méteres távolságtól a dékán eltekintsen.

Kérem, hívják fel a figyelmet arra, hogy a védőfelszerelések biztosításáról a hallgatóknak kell gondoskodniuk. A kézfertőtlenítés lehetőségét a Kar biztosítja.

A járványügyi helyzetre tekintettel szükségesnek tűnik jelenléti ív felvétele is, függetlenül az óralátogatás kötelezőségétől. A jelenléti ív az esetleges kontaktkutatáshoz kerül felhasználásra. Ezt a tényt a jelenléti íven jelezni kell. Amennyiben a hallgató nem működik közre a jelenléti ív felvételében,  nem vehet részt az előadáson. A jelenléti íveket a Dékáni Hivatal őrzi a tanév végéig. Az őrzési idő végén a jelenléti ívek megsemmisítendők.

A jelenléti ív aláírásával a hallgató egyben nyilatkozik arról, hogy a koronavírus fertőzés tüneteit nem mutatja. A tünetek nyilvánvaló jelentkezésekor a hallgatót el lehet tiltani a részvételtől. Az ilyen eseteket jelenteni kell a CÜOB-nak.

Abban az esetben, ha a hallgatónak a jelenléti alkalmakon való részvétele járványügyi szempontból bármilyen kockázattal jár (ideértve a karantént és a vele egy háztartásban élők érintettségét is), kérheti a Kar dékánjától a külföldi hallgatóknak biztosított óralátogatási kedvezmények (online módon való bekapcsolódás, egyéni tanrend) megadását. Ebben az esetben a hallgatónak az aszinkron online előadásokra érvényes konzultációs feltételeket kell biztosítani.

*Számonkérések*

A számonkérések szervezhetőek a mindenkor hatályos járványügyi szabályok betartása mellett fő szabályként az előadással egyező (fizikai vagy online) formában. A főszabálytól eltérő megvalósítást a tantárgyi követelmények tartalmazzák.

Fizikai jelenlét mellett szervezett számonkérések esetében a kislétszámú előadásoknál leírtak az irányadóak.

**II. Gyakorlatok**

*Jelenlét*

Szemináriumot, tantermi, laboratóriumi és egyéb gyakorlatot a kurzus létszámától függetlenül – főszabály szerint – személyes részvétellel kell megszervezni.

A főszabálytól eltérően az oktató (a dékán) döntésétől függően online formában tartható:

* a fizikai jelenlétet nem igénylő gyakorlati foglalkozás,
* egyéni vagy csoportos konzultáció (pl. évfolyamdolgozati konzultáció, szakdolgozati konzultáció, versenyfelkészítés stb.).

Fontos azonban, hogy a személyes részvétellel (fizikai jelenléti formában) megvalósuló órákon tekintettel kell lenni az aktuális járványügyi előírásokra. Egyéb rendelkezések hiányában a járványügyi előírások tekintetében a kislétszámú előadásoknál leírtak az irányadók a következő eltérésekkel:

* Amennyiben a gyakorlat jellege indokolja (pl. közös laboratóriumi eszközök használata), el lehet térni a 1,5-es védőtávolságtól.
* Ha az órán a hallgatók az eszközöket közösen használják, a Kar a gyakorlat teljes időtartamára kézfertőtlenítési lehetőségről gondoskodik. Amennyiben ez nem lehetséges (pl. balesetvédelmi okból), vagy nem áll rendelkezésre, a hallgatók kesztyűt viseljenek. Ha a kesztyű viselését a tantárgyi követelmények előírják, az eszközről a hallgatónak kell gondoskodnia, egyéb esetekben a kesztyűt a Kar biztosítja.
* Aktív fizikai erőkifejtéssel járó foglalkozások esetén (pl. edzés) el lehet tekinteni a szájmaszktól, ha legalább 5 méter távolság tartható vagy a CÜOB erre vonatkozó ajánlását beszerezték.

Gyakorlatok esetén is betartandók az órarendnél leírt időbeli korlátok.

Abban az esetben, ha a hallgatónak a jelenléti alkalmakon való részvétele járványügyi szempontból bármilyen kockázattal jár (ideértve a karantént és a vele egy háztartásban élők érintettségét is), kérheti a Kar dékánjától a külföldi hallgatóknak biztosított óralátogatási kedvezmények (online módon való bekapcsolódás, egyéni tanrend) megadását, amennyiben ezt a gyakorlat jellege, illetve szervezésének körülményei lehetővé teszik.

**III. Külföldi hallgatók**

**A külföldi hallgató felmentést kaphat az óralátogatási kötelezettség alól, amennyiben a mindenkor hatályos járványügyi szabályozás miatt az országba történő belépését követően karanténba kerül, a karantén időtartamára.**

**Abban az esetben, ha a külföldi hallgató a járványügyi helyzet miatt nem tud az országba belépni,** **kedvezményes (egyéni) tanrendet kaphat.** A kedvezményes tanrenddel az egyes ilyen külföldi hallgatók felmentést kaphatnak például a kötelező foglalkozások látogatása, vizsgák vizsgaidőszakon belül történő teljesítése alól, lehetőséget kaphatnak évközi kötelezettségek szokásostól eltérő teljesítésére vagy azok kiváltására. Fontos azonban az, hogy a külföldi hallgatók kedvezményes tanrendjének feltételrendszere kari szinten egységes legyen.

Annak igazolására, hogy a hallgató nem tud az országba belépni vagy belépést követően Magyarországon meghatározott ideig karanténban kell tartózkodnia, elfogadható lehet bármely hivatalos szervtől kapott tájékoztatás, hivatalos szerv által kiállított igazolás, stb. Az igazolások során, de más ügyekben is biztosítani kell a külföldi hallgatók elektronikus ügyintézését és a megfelelő minőségű elektronikus okirati másolatok elfogadását.

**Abban az esetben, ha a fenti eset évfolyamszintű problémát fogalmaz meg, megfontolandó a karon az online oktatás bevezetése.**

Az oktatás zavartalan működésének biztosítása érdekében különösen a fenti esetekben **javasolt megoldás a külföldi hallgatóknak az előadásokba, illetve a gyakorlatokba online módon történő becsatlakoztatása, továbbá olyan tananyag biztosítása részükre, amellyel a számonkérésre maximálisan fel tudnak készülni.**

A külföldi hallgatók online oktatására a továbbiakban az előadásoknál (*A tananyag hozzáférhetősége, A tanórák*) leírtak irányadóak.

**IV. CooSpace BBB és egyéb platformok használata az oktatásban**

Az Egyetem a tavaszi félév során komoly fejlesztéseket hajtott végre a CooSpace rendszer fejlesztésében. Figyelemmel arra, hogy a rendszer fejlesztése során a felmerült tapasztalatokkal is számoltak, **az online alkalmak (előadások, gyakorlatok, konzultációk, stb.) esetében a CooSpace BBB illetve fogadóóra eszköze preferált.**

**Amennyiben az oktató – a hallgatói igényekhez is igazodva – más platform használatát tartja indokoltnak, természetesen arra is lehetőség van.** A CooSapce-en jelezni kell a hallgatók számára, hogy milyen más alternatív platformot használ az oktató. A számonkérési alkalmaknál azonban más rendszerek esetén gondoskodni kell a jelenlévő hallgatók és oktatók (pl. jegyzőkönyvi formában történő) regisztrálásáról.

**V. Közzététel**

A fizikai jelenléti helyett online formában megvalósuló kurzusok esetén az ezt a tényt tartalmazó tantárgyi követelményeket legalább az első óra előtt 2 nappal közzé kell tenni a CooSpace felületen. A tantárgyi követelmények tartalmazzák ezen kívül a számokéréseknek az óra (online vagy fizikai) formájától eltérő megvalósítását, valamint a fizikai jelenléti alkalmakon betartandó kötelező járványügyi előírásokat (pl. kesztyű viselése).

Egyebekben, a tantárgyi követelmények közzététele során a Tanulmányi és Vizsgaszabályzat 8. pontja szerint kell eljárni.

**VI. A dékán hatásköre**

Minden Karon meg kell határozni, hogy a tantárgyi sajátosságokból adódóan a korábbi pontok szerint mely kurzusok teljesíthetőek kizárólag fizikai jelenléti oktatás keretében és melyek azok, amelyek online módon is megtarthatóak.

A dékán dönt abban, hogy a külföldi, illetve a járványügyileg érintett magyar hallgatók száma indokolja-e a szak (vagy szakok) normál oktatási rendjének átstrukturálását. Hasonlóan a tavaszi félévhez, gondoskodni kell a járványügyi állapot esetleges fokozódásával azoknak a tanóráknak (kifejezetten gyakorlatoknak) a pótlási tervéről is, amelyek kizárólag fizikai jelenlét mellett szervezhetőek.

A dékán a kari és szakos sajátosságoknak megfelelően előírhatja azt, hogy a Karon a lehetséges oktatási formák közötti választásról ki, milyen hatáskörben dönthet (oktató, szakfelelős, dékán, stb.).

A dékán engedélyével online módon tarthatja meg a kurzusait az az oktató, akinek a jelenléti alkalmakon való részvétele járványügyi szempontból bármilyen kockázattal jár.

A dékán intézkedik továbbá az online oktatás minőségének ellenőrzéséről.

**VII. Egyebek**

Az online módon tartott kurzusok esetén továbbra is hatályosak az EOB és a TOB vonatkozó tavaszi féléves döntései és tájékoztatásai, különös tekintettel a TVSZ értelmezésére.

**Jelenléti ív fizikai jelenléttel megvalósuló egyetemi órán**

Kurzus:

Időpont, helyszín:

Félév:  Lapszám:

| **Ssz.** | **Név (olvashatóan)** | **Neptun-kód** | **Aláírás** |
| --- | --- | --- | --- |
| 1. |  |  |  |
| 2. |  |  |  |
| 3. |  |  |  |
| 4. |  |  |  |
| 5. |  |  |  |
| 6. |  |  |  |
| 7. |  |  |  |
| 8. |  |  |  |
| 9. |  |  |  |
| 10. |  |  |  |
| 11. |  |  |  |
| 12. |  |  |  |
| 13. |  |  |  |
| 14. |  |  |  |
| 15. |  |  |  |
| 16. |  |  |  |
| 17. |  |  |  |
| 18. |  |  |  |
| 19. |  |  |  |
| 20. |  |  |  |

Aláírásommal tanúsítom, hogy **a COVID-19 koronavírus-betegség tüneteit** (láz, köhögés, torokfájás, légszomj) **nem mutatom**. Tudomásul veszem, hogy **a jelenléti ív az esetleges kontaktuskutatás céljait szolgálja**. A rajta lévő adatok kizárólag az SZTE Coronavirus Ügyi Operatív Bizottság felhatalmazásával a fertőzés terjedésmenetének kivizsgálására használhatók. A jelenléti ívet a kurzus szerint illetékes Dékáni Hivatal őrzi és a tanév végén megsemmisíti.

*A jelenléti ív aláírását megtagadó vagy a COVID-19 tüneteit mutató hallgató az órán nem vehet részt.*

1. A tanóráról való felvétel készítése esetén, a felvételen szereplők írásos vagy elektronikus formában történő beleegyezése szükséges. [↑](#footnote-ref-1)